open-index/open-wikipedia-markdown huggingface dataset:
Amadou Onana

**Amadou Zeund Georges Ba Mvom Onana** (s. 16. elokuuta 2001 Dakar, Senegal) on belgialainen jalkapalloilija, pelipaikaltaan puolustava keskikenttäpelaaja. Hän on pituudeltaan 195-senttimetrinen. Hän edustaa Englannin Valioliigassa pelaavaa Aston Villaa.

Onana siirtyi vuonna 2017 Belgiasta saksalaisseura TSG 1899 Hoffenheimin junioreihin. Kaudella 2020–2021 hän pelasi Hamburger SV:n joukkueessa 2. Bundesliigassa 25 ottelua ja teki niissä kaksi maalia. Kaudella 2021–2022 hän pelasi Ranskan Ligue 1:ssä Lille OSC:n joukkueessa 32 ottelua ja teki maaliskuussa vierasottelussa voittomaalin Nantesia vastaan. Hän teki Ranskan cupin neljännellä kierroksella joukkueensa molemmat maalit Lensiä vastaan ottelussa, jonka Lille hävisi rangaistuspotkukilpailun jälkeen. Onana pelasi Mestarien liigassa Lillen kaikki kahdeksan ottelua mutta vain kahdesti avauskokoonpanossa.

Onana siirtyi elokuussa 2022 Englannin Valioliigassa pelaavaan Evertoniin. Hän pelasi kaudella 2022–2023 Valioliigassa 33 ottelua, joissa hän oli avauskokoonpanossa 29 kertaa. Kauden ainoan maalinsa hän teki tammikuussa Evertonin häviämässä ottelussa sarjan viimeisenä ollutta Southamptonia vastaan. Kaudella 2023–2024 hän pelasi 30 valioliigaottelua, joista 23 ottelua avauskokoonpanossa. Hän teki maalin joulukuussa Burnleya ja helmikuussa Crystal Palacea vastaan. Myös liigacupissa hän teki maalin Burnleya vastaan.

Onana siirtyi heinäkuussa 2024 Aston Villaan 50 miljoonan punnan kauppasummalla. Hän pelasi ensimmäisellä kaudellaan Villassa 26 valioliigaottelua, joista avauskokoonpanossa 20 peliä. Hän teki maalin sarjan avauskierroksella West Hamia ja kolmannella kierroksella Leicesteriä vastaan. Hän onnistui maalinteossa myös huhtikuun Newcastle-ottelussa. Mestarien liigassa hän oli neljä kertaa avauskokoonpanossa ja tuli kerran vaihdosta kentälle. Hän teki maalin syyskuussa Young Boysia vastaan.

Onana pelasi useissa Belgian nuorisomaajoukkueissa. Hän pelasi alle 17-vuotiaiden Euroopan-mestaruuskilpailuissa 2018 Belgian viidestä ottelusta neljä joukkueen yltäessä välieriin. Hän pelasi Belgian A-maajoukkueessa ensimmäisen kerran kesäkuussa 2022, kun hän tuli Kansojen liigan ottelussa Alankomaita vastaan ottelun puolivälissä vaihdosta kentälle. MM-kilpailuissa 2022 hän tuli vaihdosta kentälle Kanadaa vastaan pelatun ensimmäisen alkulohko-ottelun puolivälissä ja pelasi avauskokoonpanossa 60 minuuttia tappiollisessa alkulohko-ottelussa Marokkoa vastaan. Kolmanteen otteluun hän ei voinut osallistua saatuaan molemmissa aiemmissa ottelussa varoituksen ja siten yhden ottelun pelikiellon. EM-kilpailuissa 2024 hän pelasi täyden ajan Belgian kaikissa neljässä ottelussa. Hän on pelannut kesäkuun 2025 loppuun mennessä 22 A-maaottelua, joissa hän on ollut 18 kertaa avauskokoonpanossa.

## Lähteet
Jyrki Arnikari

**Jyrki Tapani Arnikari** (26. joulukuuta 1947 Helsinki – 30. heinäkuuta 2022 Helsinki) oli suomalainen elokuvaaja.

Itseoppinut elokuvaaja kuvasi uransa aikana lähes 70 lyhyttä ja pitkää elokuvaa, niin dokumenttielokuvia kuin fiktioita. Arnikari kuvasi muun muassa kaikki Perttu Lepän pitkät elokuvat sekä Teemu Nikin ensimmäiset pitkät elokuvat *[[3 Simoa]]* ja *[[Lovemilla (elokuva)|Lovemilla]]*. Hän oli Suomen Elokuvaajien Yhdistyksen jäsen.

Arnikari menehtyi 74-vuotiaana sairauskohtauksen seurauksena. Hänet on haudattu Malmin hautausmaalle Helsinkiin.

## Pitkien elokuvien filmografia

* *[[Kissan kuolema]]* (1994)
* *[[Pitkä kuuma kesä]]* (1999)
* *[[Kuoleman kasvot]]* (2002)
* *[[Helmiä ja sikoja]]* (2003)
* ''8 päivää ensi-iltaan'' (2008)
* *[[3 Simoa]]* (2012)
* *[[Selänne (elokuva)|Selänne]]* (2013)
* *[[Ulvilan murhamysteeri]]* (2014)
* *[[Lovemilla (elokuva)|Lovemilla]]* (2015)
* *[[Peluri – kuolema on elävien ongelma]]* (2023)

## Lähteet
Karvian kirkonkylä

**Karvian kirkonkylä** on Karvian kunnan kuntakeskus Satakunnan maakunnan koillisosassa, linnuntietä noin 83 kilometriä maakuntakeskus Porista koilliseen. Karvian kirkonkylä sijaitsee osana Karvianjoen juoksua sijaitsevan Kirkkojärven itärannalla. 

Tilastokeskuksen taajama-aluerajauksen mukaan vuoden 2020 lopussa Karvian kirkonkylän pinta-ala oli 2,99 neliökilometriä ja väkiluku 764. Tilastollinen taajamarajaus voi poiketa virallisesta kunnanosien rajauksesta. 

Paikannimi Karvia mainitaan kirjallisissa lähteissä vuonna 1641 (Karffuia). Pitäjän nimi perustuu kirkonkylän nimen sijasta pohjoisempana Karvianjärven rannalla olevan Karviankylän nimeen. Tämä kylä on Karvian vanhin pysyvästi asutettu alue. Tämän pohjana voisi olla Karvianjoen (Karueiok 1463–1474) alajuoksulla sijaitsevan Isojärven aiempi nimi Karvianjärvi (vid Karffuia träsk 1551, Karfwiajärfwi som kallas Åtåmå 1675). Tämän nimi olisi välittynyt joen ja yläjuoksun toisen järven nimeksi sekä edelleen asuinnimeksi. Karvianjärven nimen perustana lienee mahdollisesti Karkun eli entisen Sastamalan seudulta tulleen eränkävijän tai uudisasukkaan lisänimi tai kotitalon nimi (Karva ~ Karvia). 

Karvian puukirkko rakennettiin Salomon Köykkä-Kölströmin johdolla vuonna 1789 (1789–1798, ja vihittiin vuonna 1799). Se erkani Ikaalisista kappeliseurakunnaksi vuonna 1796. Itsenäiseksi seurakunnaksi Karvia tuli 1891.

## Lähteet
Anthony Gordon

**Anthony Michael Gordon** (s. 24. helmikuuta 2001 Liverpool) on englantilainen jalkapalloilija, pelipaikaltaan hyökkääjä. Hän on pituudeltaan 182-senttimetrinen. Hän edustaa Englannin Valioliigassa pelaavaa Newcastle Unitedia. Hänen ensimmäinen valioliigaseuransa oli Everton.

Gordon pelasi Liverpoolin junioreissa vuoteen 2012 ja siirtyi sitten saman kaupungin toiseen seuraan Evertoniin. Hän pääsi Evertonin edustusjoukkueessa ensimmäisen kerran kentälle joulukuussa 2017 Eurooppa-liigan alkulohkon viimeisessä ottelussa Apollon Limassolia vastaan, kun hän tuli vaihdosta ottelun 88. minuutilla. Hän pelasi ensimmäisen valioliigaottelunsa tammikuussa 2020, ja kaudella 2019–2020 hän pelasi kaikkiaan 11 valioliigaottelua, joista neljä ottelua avauskokoonpanossa. Kaudella 2020–2021 hän pelasi kolme valioliigaottelua, joista yhden ottelun avauskokoonpanossa. Helmi-toukokuussa 2021 hän pelasi lainasopimuksella Preston North Endin joukkueessa mestaruussarjaa.

Gordon pelasi kaudella 2021–2022 Evertonissa 35 valioliigaottelua, joista 25 ottelua avauskokoonpanossa. Hän teki tammikuussa kaksi maalia Brightonia vastaan sekä helmikuussa yhden maalin Leedsiä ja huhtikuussa ottelun ainoan maalin Manchester Unitedia vastaan. Kaudella 2022–2023 Gordon pelasi Evertonissa 16 valioliigaottelua, joissa hän oli 12 kertaa avauskokoonpanossa. Hän teki maalin elokuussa Brentfordia ja Leedsiä sekä lokakuussa Crystal Palacea vastaan. Gordon siirtyi tammikuussa 2023 Newcastle Unitediin 45 miljoonan punnan kauppasummalla. Hän pelasi loppukauden aikana 16 valioliigaottelua, joista neljässä hän oli avauskokoonpanossa. Hän teki maalin päätöskierroksella Chelseaa vastaan. Kaudella 2023–2024 hän pelasi 35 valioliigaottelua ja oli yhtä vaille kaikissa avauskokoonpanossa. Hän teki yksitoista maalia ja antoi kymmenen maalisyöttöä. Mestarien liigassa hän pelasi kuusi ottelua ilman tehomerkintöjä. Kaudella 2024–2025 hän pelasi Valioliigassa 34 ottelua, joista avauskokoonpanossa 28. Hän teki ja syötti kuusi maalia. Kauden lopussa hänellä oli 14 pelatun liigaottelun maaliton jakso. Newcastlen voittamassa liigacupissa hän teki maalin molemmissa välieräotteluissa Arsenalia vastaan, mutta oli loppuottelusta pelikiellon vuoksi sivussa.

Gordon on pelannut Englannin alle 18-, alle 19-, alle 20- ja alle 21-vuotiaiden maajoukkueissa. Englannin jalkapallomaajoukkueessa hän pelasi ensimmäisen kerran ystävyysottelussa Brasiliaa vastaan maaliskuussa 2024. Hän on pelannut kaksi maaottelua kesäkuun 6. päivään 2024 mennessä.

## Lähteet
James Tarkowski

**James Alan Tarkowski** (s. 19. marraskuuta 1992 Manchester) on englantilainen jalkapalloilija, pelipaikaltaan keskuspuolustaja. Hän on pituudeltaan 185-senttimetrinen. Hän edustaa Englannin Valioliigassa pelaavaa Evertonia, jonka kapteenina hän on toiminut kaudesta 2023–2024 lähtien.

Tarkowski pelasi junioritasolla Blackburn Roversissa vuoteen 2006 ja sitten Maine Roadissa ja Oldham Athleticissa. Oldhamissa hän aloitti liigauransa Englannin ykkösliigassa tammikuussa 2011. Hän siirtyi tammikuussa 2014 samassa sarjassa pelanneeseen Brentfordiin, joka kaudeksi 2014–2015 nousi mestaruussarjaan. Tarkowski pelasi Brentfordissa 57 mestaruussarjaottelua, joissa hän teki kaksi maalia, ja keväällä 2015 kaksi nousukarsintaottelua.

Tarkowski siirtyi helmikuussa 2016 Burnleyyn, jossa hän pelasi loppukauden aikana neljä mestaruussarjaottelua. Kausi päättyi sarjanousuun, ja seuraavien kuuden kauden aikana Tarkowski pelasi Burnleyn joukkueessa Valioliigassa 194 ottelua ja teki niissä seitsemän maalia, joista kolme kaudella 2018–2019. Hän toimi osan kaudesta 2021–2022 joukkueen kapteenina Ben Meen ollessa loukkaantuneena pitkään poissa.

Tarkowski siirtyi heinäkuussa 2022 Evertoniin. Hän pelasi kaudella 2022–2023 joukkueensa kaikki 38 valioliigaottelua alusta loppuun. Kauden ainoan maalinsa hän teki 21. ottelussa helmikuun alussa liigan toiseksi viimeisenä olleen Evertonin voittaessa sarjajohtaja Arsenalin kotikentällään tuloksella 1–0. Hän pelasi täyden ajan Evertonin kaikissa valioliigaotteluissa myös kaudella 2023–2024. Kauden ainoan maalinsa ja maalisyöttönsä hän kirjasi syyskuussa vanhaa seuraansa Brentfordia vastaan. Kaudella 2024–2025 hän pelasi avauskokoonpanossa Evertonin 33 ensimmäistä valioliigaottelua. Joulukuun 1. päivä pelattu Manchester United -ottelu oli ensimmäinen valioliigaottelu hänen Everton-urallaan, jossa hän ei pelannut täyttä 90 minuuttia. Kauden viidestä viimeisestä ottelusta hän oli sivussa hamstring-vamman vuoksi. Hän teki maalin helmikuussa paikallisottelussa Liverpoolia vastaan.

Tarkowski on pelannut Englannin maajoukkueessa kaksi ottelua vuonna 2018. Vastustajina ystävyysotteluissa olivat maaliskuussa Italia ja syyskuussa Sveitsi.

## Lähteet
Voivodikunnan tie 416

**Voivodikunnan tie 416** () on voivodikunnan tie Puolassa Opolen ja Sleesian voivodikunnissa. Se on noin 74 kilometrin mittainen. Tie alkaa Krapkowicen kunnassa, kulkee Głogówekin, Głubczycen, Baborówin, Kietrzin ja Pietrowice Wielkien kuntien halki ja päättyy Racibórzissa.

## Lähteet
Głogówek (kunta)

**Głogówek** (*Gmina Głogówek*, ) on kaupungin sisältävä maalaiskunta Prudnikin piirikunnassa Opolen voivodikunnassa Puolassa. Sen väkiluku oli vuoden 2020 lopussa 13&nbsp;138. Kunnan hallintokeskus on Głogówekin kaupunki.

## Maantiede ja liikenneyhteydet
Głogówekin kunnan pinta-ala on noin 170&nbsp;neliökilometriä. Se rajoittuu Strzeleczkin, Krapkowicen, Walcen, Pawłowiczkin, Głubczycen, Lubrzan, Białan ja Reńska Wieśin kuntiin sekä Tšekin tasavaltaan. Kunnan keski- ja eteläosat sijaitsevat Płaskowyż Głubczyckin (”Głubczycen ylätasanko”) ja pohjoisosat Kotlina Raciborskan (”Racibórzin laakso”) fyysismaantieteellisellä alueella. Sen pinta-alasta noin 90&nbsp;prosenttia on maatalousmaata ja noin neljä&nbsp;prosenttia on metsää. Osobłoga-joki virtaa kunnan halki.

Głogówekin kunta jakautuu hallinnollisesti Głogówekin kaupunkiin ja seuraaviin 21 kylään (suluissa vuoden 2013 väkiluku):

* Biedrzychowice (739)
* Błażejowice Dolne (149)
* Ciesznów (77)
* Dzierżysławice (370)
* Góreczno (50)
* Kazimierz (351)

* Kierpień (315)
* Leśnik (94)
* Mionów (211)
* Mochów (418)
* Nowe Kotkowice (109)

* Racławice Śląskie (1 432)
* Rzepcze (292)
* Stare Kotkowice (406)
* Szonów (521)
* Tomice (107)

* Twardawa (819)
* Wierzch (416)
* Wróbli (379)
* Zawada (417)
* Zwiastowice (218)

Valtatie 40 sekä voivodikunnan tiet 416 ja 417 kulkevat Głogówekin kunnan alueella.

## Väestö
Głogówekin kunnan väestö on pienentynyt viimeisten vuosikymmenten aikana; vielä vuonna 1995 väkiluku oli 15&nbsp;716. Vuoden 2021 joulukuussa 51,1&nbsp;prosenttia kunnan asukkaista oli naisia ja 48,9&nbsp;prosenttia miehiä. Alle 18-vuotiaat muodostivat kunnan väestöstä 16,8&nbsp;prosenttia, työikäiset 62,0&nbsp;prosenttia ja eläkeikäiset 21,2&nbsp;prosenttia. Väestön keski-ikä oli 42,2&nbsp;vuotta. Vuonna 2020 kunnan työttömyysaste oli 6,8&nbsp;prosenttia. Puolan vuoden 2011 väestönlaskennassa kunnan väestöstä 20,9&nbsp;prosenttia oli etnisiä saksalaisia, ja saksan kielellä onkin kunnassa virallisen avustavan kielen asema (vuodesta 2009 lähtien).

## Lähteet

## Aiheesta muualla

*
N. T. Rama Rao

**Nandamuri Taraka Rama Rao** (28. toukokuuta 1923 Nimmakuru, Brittiläinen Intia – 18. tammikuuta 1996 Hyderabad, Andhra Pradesh, Intia), taiteilijanimeltään **N. T. Rama Rao** tai **NTR**, oli intialainen elokuvanäyttelijä, elokuvaohjaaja ja poliitikko. Hän näytteli noin 300 elokuvassa, pääasiassa telugunkielisessä elokuvateollisuudessa. Hän perusti Telugu Desam Party -puolueen vuonna 1982, ja toimi Andhra Pradeshin osavaltion pääministerinä kolmen kauden verran vuosina 1983–1984, 1984–1989 ja 1994–1995. Rao kuoli sydäninfarktiin 72-vuotiaana.

## Yksityiselämä
Rao meni naimisiin Basavatarakamin kanssa vuonna 1942. He saivat 12 lasta. Basavatarakam kuoli vuonna 1985, minkä jälkeen Rao meni naimisiin Lakshmi Parvathin kanssa vuonna 1993. Raon lapsenlapsiin kuuluu näyttelijä N. T. Rama Rao Jr.

## Valikoitu filmografia
* *[[Pathala Bhairavi]]* (1951)
* *[[Malliswari]]* (1951)
* *[[Raju Peda]]* (1954)
* *[[Mayabazar]]* (1957)
* *[[Lava Kusa]]* (1963)
* *[[Nartanasala]]* (1963)
* *[[Kodalu Diddina Kapuram]]* (1970)
* *[[Badi Panthulu]]* (1972)
* *[[Adavi Ramudu]]* (1977)

## Lähteet

## Aiheesta muualla

*
Nathan Patterson

**Nathan Patterson** (s. 16. lokakuuta 2001 Glasgow) on skotlantilainen jalkapalloilija, pelipaikaltaan laitapuolustaja. Hän edustaa Englannin Valioliigassa pelaavaa Evertonia.

Patterson pelasi Skotlannissa Rangersin junioreissa. Hän pääsi pelaamaan edustusjoukkueessa kaudella 2019–2020 yhdessä Skotlannin cupin ja yhdessä Eurooppa-liigan ottelussa. Kaudella 2020–2021 hän pelasi seitsemän Skotlannin Valioliigan ottelua ja neljä Eurooppa-liigan ottelua ja teki jälkimmäisissä yhden maalin, ensimmäisellä pudotuspelikierroksella kotikentällä Royal Antwerpia vastaan. Myös Skotlannin cupissa hän teki yhden maalin. Syksyllä 2021 hän pelasi kuusi Skotlannin Valioliigan ottelua ja kaksi Eurooppa-liigan ottelua.

Patterson siirtyi tammikuussa 2022 Englannin Valioliigassa pelaavaan Evertoniin mutta ei pelannut kevätkaudella vielä yhtään liigaottelua, kun huhtikuussa sattunut nilkkavammakin pilasi loppukauden. FA Cupissa hän pelasi maaliskuussa 45 minuuttia viidennen kierroksen ottelussa alasarjajoukkue Boreham Woodia vastaan. Kaudella 2022–2023 Patterson pelasi 19 valioliigaottelua, joissa hän oli 14 kertaa avauskokoonpanossa. Kaudella 2023–2024 hän pelasi 20 liigaottelua, joista yhdeksän avauskokoonpanossa. Kaudella 2024–2025 hän oli kolmessa valioliigaottelussa avauskokoonpanossa ja tuli seitsemän kertaa vaihdosta kentälle.

Patterson pelasi useissa Skotlannin nuorisomaajoukkueissa. Hän pelasi Skotlannin A-maajoukkueessa ensimmäisen kerran kesäkuussa 2021 ystävyysottelussa Luxemburgia vastaan. Hän pääsi kesällä 2021 pelatuissa Euroopan-mestaruuskilpailuissa kentälle muutamaksi minuutiksi viimeisessä alkulohko-ottelussa Kroatiaa vastaan. Hän on pelannut elokuun 2025 puoliväliin mennessä 23 A-maaottelua, joissa hän on ollut 12 kertaa avauskokoonpanossa. Hän teki maalin marraskuussa 2021 MM-karsintaottelussa Moldovaa vastaan. Häneltä jäivät reisivamman vuoksi väliin EM-kilpailut 2024.

## Lähteet
Paul Fischer

**Paul Gustav Fischer**,  alkuperäiseltä nimeltään Poul Gustav Fischer, (22. kesäkuuta 1860 Kööpenhamina – 1. toukokuuta 1934 Gentofte) oli tanskalainen taidemaalari. Fischer oli tuottelias taidemaalari, joka teki julisteita, kirjankuvituksia ja maalasi paljon näkymiä Kööpenhaminasta.   

Fischer syntyi varakkaaseen juutalaistaustaiseen perheeseen. Isä oli kiinnostunut taiteesta, mutta oli luonut uransa liike-elämässä. Suvun juuret olivat Puolassa.

Vuodet 1876–1878 Fischer opiskeli Kööpenhaminan taideakatemiassa. Hän ei suorittanut opintojaan loppuun, mikä uhkasi katkaista hänen uransa taiteilijana. Asiat muuttuivat, kun kööpenhaminalainen *Ude og Hjemme* -lehti osti hänen piirroksiaan vuonna 1882. Hän oli kovin kiinnostunut aikansa uusista, kulttuurivirtauksista, erityisesti Ranskasta tulevista. Hän kuvitti tanskalaisen Georg Brandesin Berliiniä kuvanneen teoksen, mikä toi hänelle lisää kuvitustöitä.

Fischerin ensimmäiset julkaistut piirrokset esittivät Kööpenhaminan elämää. Hänen kaupunkia esittäneet maalauksensa raivasivat hänen tiensä suuren yleisön tietoisuuteen.

Pariisissa, jota pidettiin 1890-luvulla maailman taidepääkaupunkina, Fischer oleskeli kahdesti. Hän muutti siellä tanskalaisen Poul-etunimensä ranskalaiseksi Pauliksi. Pariisin-matkojen jälkeen hänen teostensa värit muuttuivat lämpimämmiksi. Pariisin-matkaa seurasivat matkat Italiaan, Saksaan ja Pohjoismaihin.

Fischerin maalaukset menivät hyvin kaupaksi hänen elinaikanaan, mikä teki hänestä varakkaan miehen. Kriitikot suhtautuivat häneen penseämmin. Fischer kilpaili huomiosta Lauritz Tuxenin kanssa. Fischer sai hänestä merkittävän voiton, kun Norjan itsenäistyessä Norjan kuningas tilasi Fischeriltä asiaa kuvanneen maalauksen. 

Fischer oli kahdesti naimisissa. Ensin Dagny Grønnebergin kanssa, mutta liitto päättyi avioeroon. Toisen avioliiton hän solmi vuonna 1914 laulaja Martha Vilhelmine Jensenin kanssa.

## Teoksia

File:An Evening at the Royal Theatre by Paul Gustav Fischer.jpg|*Ilta kuninkaallisessa teatterissa*, 1887–1888.
File:Paul Gustav Fischer, 1890, Højbro Plads.jpg|*[[Højbro Plads|Højbron tori]]*, 1890.
File:Paul Gustav Fischer - Juletravlhed på Strøget 1900.jpg|*Joulukiirettä Strøgetillä, 1900.
File:Paul Fischer - En ballerina - 1908.png|*Balleriina*, 1908.
File:Paul Gustav Fischer - Radhuspladsen 1908.jpg|*Raatihuoneentori*, 1908.
File:Paul Fischer - Kunstnerens familie - 1912.png|*Taiteilijan perhe, 1912.
File:Paul Fischer - I tanker - 1912.png|*Ajatuksissa*, 1912.
File:Paul Gustav Fischer - Interieur 1914.jpg|*Sisäkuva*, 1914.
File:Paul Gustav Fischer - Bather at the beach.jpg|*Uimari rannalla*, n. 1920.
File:Paul Fischer - Amalienborg, København - 1923.png|*Amalienborg*, 1923.
File:Paul Fischer - Knippelsbro da jeg var dreng - 1924.png|*Knippelsbro, jossa olin renkinä*, 1924.
File:Paul Gustav Fischer, Kongens Fødselsdag, 1925.jpg|*Kuninkaan syntymäpäivä*, 1925.


## Lähteet
Morgan Gibbs-White

**Morgan Anthony Gibbs-White** (s. 27. tammikuuta 2000 Stafford) on englantilainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 178-senttimetrinen. Hän edustaa Englannin Valioliigassa pelaavaa Nottingham Forestia.

Gibbs-White pelasi Wolverhampton Wanderersin junioreissa. Hän nousi mestaruussarjassa tuolloin pelanneeseen edustusjoukkueeseen kaudella 2016–2017. Kaudella 2018–2019 Wolverhampton pelasi Valioliigassa, ja Gibbs-White pelasi siellä 26 ottelua mutta vain viisi kertaa avauskokoonpanossa. Kaudella 2019–2020 hän pelasi seitsemän valioliigaottelua ja vain kerran avauksessa. Eurooppa-liigan karsinnoissa hän pelasi kolme ottelua ja teki maalin Pyunik Jerevania vastaan. Eurooppa-liigassa hän pelasi neljä ottelua, jotka kaikki avauskokoonpanossa. Kauden 2020–2021 alkupuoliskon Gibbs-White pelasi lainalla mestaruussarjassa Swansea Cityn joukkueessa. Wolverhamptonin joukkueessa hän pelasi kevätpuoliskolla 11 valioliigaottelua ja teki maalin toukokuussa kotiottelussa Brightonia vastaan. Kauden 2021–2022 alussa hän ehti pelata kaksi valioliigaottelua mutta lähti sitten kauden loppuun ulottuneella lainasopimuksella mestaruussarjassa pelanneeseen Sheffield Unitediin. Kauden 2022–2023 alussa Gibbs-White ehti pelata Wolverhamptonissa kaksi valioliigaottelua mutta siirtyi elokuun puolivälin jälkeen Nottingham Forestiin, jossa hän pelasi kauden aikana 35 liigaottelua ja ne yhtä lukuun ottamatta avauskokoonpanossa. Hän teki Nottinghamille viisi maalia: marraskuussa peräkkäisissä otteluissa Brentfordia ja Crystal Palacea vastaan, huhtikuussa peräkkäisissä otteluissa Liverpoolia ja Brightonia vastaan sekä toukokuussa Southamptonia vastaan. Kaudella 2023–2024 hän pelasi Valioliigassa 37 ottelua, kahta vaille kaikki avauskokoonpanossa. Hän teki viisi maalia ja antoi kymmenen maalisyöttöä. Kaudella 2024–2025 hän oli avauskokoonpanossa 34 Valioliigan ottelussa, joissa hän teki seitsemän ja syötti kymmenen maalia.

Gibbs-White on pelannut useissa Englannin nuorisomaajoukkueissa. Hän voitti alle 17-vuotiaiden maailmanmestaruuden vuonna 2017. Hän pelasi tuossa MM-lopputurnauksessa joukkueensa kaikissa seitsemässä ottelussa ja teki maalin puolivälierässä Yhdysvaltoja ja loppuottelussa Espanjaa vastaan. Ensimmäisen ottelunsa Englannin jalkapallomaajoukkueessa hän pelasi Kansojen liigan ottelussa Irlantia vastaan syyskuussa 2024. Kaikkiaan hän on 24. kesäkuuta 2025 mennessä pelannut neljä maaottelua, joissa kaikissa hän on tullut vaihdosta kentälle. Otteluista kaksi on ollut MM-karsintaotteluita.

## Lähteet
Göteborgin Smyrna-seurakunta

**Göteborgin Smyrna-seurakunta** () on vuonna 1922 perustettu göteborgilainen helluntaiseurakunta. Göteborgin Smyrna perustettiin 123 baptistiseurakunta Betelin jäsenen toimesta 14. marraskuuta 1922. Seurakuntalaiset ostivat pian Broddeliuksen talon ja uudelleenrakensivat 700-paikkaisen kirkkotilan, joka otettiin käyttöön vuonna 1924. Nykyisin Smyrna-seurakunnalla on noin 3&nbsp;500 jäsentä ja se on Ruotsin toiseksi suurin helluntaiseurakunta. Smyrnan pastorina on toiminut vuodesta 2005 lähtien Urban Ringbäck.

Smyrnalla on pienryhmiä ja kirkkoja myös Gråbossa, Lerumissa, Mölnlyckessä, Gårdstenissa ja Itä-Göteborgissa. Lisäksi seurakunnalla on oma käytettyjen tavaroiden myymälä. Seurakunta tekee kansainvälistä työtä Kongon demokraattisessa tasavallassa ja Intiassa. Lisäksi seurakunta järjestää konferensseja helluntailiikkeen kansainväliselle työlle sekä laulun ja musiikin kehittämiseksi.

Vuonna 1935 Göteborgin ensimmäinen helluntaiseurakunta, Salem, liittyi seurakunnan yhteyteen. Vuonna 1942 Smyrnaan liittyivät myös Sion-seurakunta, Hagenin vapaaseurakunta sekä Vapaa evankelinen seurakunta.

## Seurakunnan johtajat
* 1924–1942: Ivar Claesson
* 1942–1945: Allan Törnberg
* 1945–1967: Harald Gustafsson
* 1967–1976: Helge Lundberg
* 1976–1988: Bertil Olingdahl
* 1988–2005: Jack-Tommy Ardenfors
* 2005–2021: Urban Ringbäck

## Lähteet

## Aiheesta muualla
* Seurakunnan verkkosivut
Donghae

**Lee Dong-hae** (15. lokakuuta 1986), tunnetaan myös yksinkertaisemmin nimellä Donghae, on eteläkorealainen laulaja ja näyttelijä. Hän on poikabändi Super Juniorin ja sen alaryhmien Super Junior-M:n ja Super Junior-D&E:n jäsen.
Vasja Ložkin

**Vasja Ložkin** (; oik. **Aleksei Vladimirovitš Kudelin**, ; s. 1976, Solnetšnogorsk) on venäläinen taiteilija.
Hän on tullut kuuluisaksi teostensa Internet-levityksestä. Piirroksissa seikkailevat useimmin kissat, mummot tai venäläiset, mutta myös poliitikkojen karikatyyrit.

Kudelin opiskeli lakia, muttei koskaan työllistynyt alalle. Hänellä ei ole taiteilijan koulutusta. Hän aloitti vesiväritöillä 1990-luvulla ja vuonna 2000 alkoi tehdä öljymaalauksia. Kudelin pääsi Solnetšnogorskin draamateatteriin lavastajaksi ja jatkoi piirustusta vasta 2007. Vasja Ložkin -nimimerkki syntyi vuonna 2005, kun Kudelin aloitti blogin LiveJournalissa. Vuodessa hän keräsi kymmenentuhatta seuraajaa.

Kudelin liittyi vuonna 2002 Koldovskije hudožniki -taiteilijaryhmään (noitataiteilijat). Taiteilijat ovat määritelleet tyylinsä olevan ”piirrosrealismia” viitaten satiiristen piirrosanimaatioiden tyyliin. Ložkin tuli kuuluisaksi julkaistuaan teoksiaan Internetissä. Ložkinin mukaan hänen hahmonsa elävät psykoosin ja rajatilan maailmassa. Taiteilijan mukaan kaikki on konkreettista eikä hän piilota mitään metaforien taakse.

Kudelin on myös tehnyt musiikkia yhtyeissä Ebonitovyi kolotun, Vasja Ložkin Rokyndroll Bend ja Vasja Ložkin i kakije-to ljudi.

## Lähteet
Louis Marchand

**Louis Marchand** (2. helmikuuta 1669 Lyon – 17. helmikuuta 1732 Pariisi) oli ranskalainen urkuri ja säveltäjä.

## Elämä ja ura
Marchand syntyi urkuri Jean Marchandin pojaksi. Hän pääsi 14-vuotiaana Neversin katedraalin urkuriksi. 20-vuotiaana hän oli jo Pariisissa, jossa hänelle tarjottiin lähes kaikkia kaupungissa vapaina olleita urkurin paikkoja. Marchand työskenteli kirkollisissa urkurintoimissa, kunnes astui vuonna 1708 kuninkaan hovin palvelukseen ja seurasi Guillaume-Gabriel Niversiä kuninkaallisen kapellin urkurin tehtävissä. Marchand nautti niin huomattavaa mainetta, ettei hänen tarvinnut kilpailla asemasta hovissa. Vuonna 1713 Marchand jätti hovissa esityksen puolessavälissä kesken kuninkaan läsnä ollessa. Hän oli riitaantunut puolta tuloistaan vaatineen entisen vaimonsa kanssa ja ilmoitti olevansa velvollinen tekemään vain puolet työstään, mikäli saa nauttia vain puolista omista tuloistaan. Marchandia neuvottiin lähtemään maanpakoon rangaistuksen välttämiseksi, ja hän tekikin kattavan kiertueen Saksassa vuonna 1713. Hän esiintyi sen aikana keisarin edessä ja tutustui myös Johann Sebastian Bachiin, joka soitti hänen teoksiaan. Lopulta Marchand palasi Pariisiin ja työskenteli siellä opettajana. Hän pääsi myös Couvent des Cordeliersiin urkurin asemaan, jossa oli työskennellyt aiemminkin. Tässä tehtävässä hän toimi kuolemaansa saakka.

Marchand oli aikalaiskuvausten mukaan omituinen hahmo, jota kuvattiin muun muassa rauhattomaksi, "emotionaalisesti epätasapainoiseksi" ja "aina vainoharhaiseksi". Hän oli kuitenkin kunnianhimoinen, vaikkakin luonteen impulsiivisuus toistuvasti vaaransi hänen uransa. Varhaisillakin elämäkertakirjailijoilla oli kuitenkin vaikeuksia erottaa tosiasiat kertomuksista. Marchandin virtuoosisuus instrumenttinsa äärellä ja maine muusikkona tuotiin kuitenkin esiin. Ihailijoihin kuului esimerkiksi Jean-Philippe Rameau. Kronikoitsija Évrard Titon du Tillet nimesi Marchandin kaikkien aikojen suurimmaksi urkuriksi.

## Musiikki
Marchandin tuotannon joukossa on cembalosarjoja, urkuteoksia, kantaatteja ja ooppera. Marchand ei kuitenkaan ollut ahkera musiikkinsa julkaisijana. Hänen merkittävyytensä säveltäjänä rakentuu säilyneen kosketinsoitintuotannon pohjalle.

## Lähteet

## Aiheesta muualla
* IMSLP: nuotteja
Eunhyuk

**Lee Hyuk-jae** (4. huhtikuuta 1986), tunnetaan paremmin taiteilijanimellä **Eunhyuk** on eteläkorealainen laulaja. Hän on poikabändi Super Juniorin ja sen alaryhmien, Super Junior-T.:n, Super Junior-H:n, Super Junior-M:n ja Super Junior-D&E:n jäsen.

## Lähteet
Shindong

**Shin Dong-hee** (28. syyskuuta 1985), tunnetaan paremmin taiteilijanimellä **Shindong**, on eteläkorealainen laulaja. Hän on poikabändi Super Juniorin ja sen alaryhmien Super Junior-T:n ja Super Junior-H:n jäsen.

## Lähteet
Dubstar

**Dubstar** on englantilainen elektronista popmusiikia soittava yhtye, jonka musiikissa on vaikutteita trip hop, dance, brittipop sekä alternative rock -musiikkityyleistä. Yhtyeeseen kuuluvat laulaja *[[Sarah Blackwood]]* sekä kitaristi *Chris Wilkie.* Dubstariin on kuulunut myös vuonna 1992 yhtyeen Wilkien kanssa perustanut kosketinsoittaja *Steve Hillier*, joka jätti yhtyeen vuonna 2014. 

Dubstarilla on kahdeksan Britannian singlelistalle yltänyttä julkaisua, joista suurin menestys on sijalle 15 yltänyt esikoisalbumilta *Disgraceful* (1995) julkaistu ”Stars”. Kappaleesta on tehty useita remixejä ja coverversioita, ja metalliyhtye *[[Lacuna Coil]]* julkaisi coveristaan musiikkivideon vuonna 2000. 

1990-luvun menestyksen hiivuttua Dubstar lopetti toimintansa 2000-luvun alussa, jolloin Blackwood liittyi englantilaisen elektronista popmusiikkia esittävän yhtyeen *[[Client]]* laulajaksi. Dubstar teki paluun 2010-luvulla ja julkaisi studioalbumit *One* (2018) ja *Two* (2022), joista jälkimmäisen myötä yhtye esiintyi Britannian albumilistalla ensimmäistä kertaa vuoden 1997 jälkeen.

## Diskografia

### Studioalbumit

* *[[Disgraceful]]* (1995)
* *[[Goodbye (Dubstarin albumi)|Goodbye]]* (1997)
* *[[Make It Better]]* (2000)
* *[[One (Dubstarin albumi)|One]]* (2018)
* *[[Two (Dubstarin albumi)|Two]]* (2022)

### Kokoelmat

* ** (2004)

## Lähteet
Michael Lewin

**Michael Lewin** (s. 1955 Chicago, Illinois) on yhdysvaltalainen pianisti.

Lewin opiskeli New Yorkin Juilliard Schoolissa, jossa suoritti musiikin kandidaatin ja maisterin tutkinnot. Hän sai lisäopetusta Leon Fleisherilta ja Ranskassa Yvonne Leféburelta. Saavutettuaan kilpailumenestystä hän suuntasi kansainväliselle uralle, joka vei hänet kiertueille Yhdysvalloissa, Euroopassa ja Aasiassa. Orkestereita, joiden kanssa Lewin on esiintynyt, ovat olleet muiden muassa Ateenan valtionorkesteri, Kairon sinfoniaorkesteri, Kiinan kansallinen sinfoniaorkesteri, Alankomaiden filharmoninen orkesteri, Boston Pops Orchestra, Phoenixin sinfoniaorkesteri ja Louisianan filharmoninen orkesteri.

Lewin on levyttänyt sellaisten säveltäjien kuin Domenico Scarlattin, Claude Debussyn, Franz Lisztin, Aleksandr Skrjabinin, Mili Balakirevin, Aleksandr Glazunovin ja Charles Tomlinson Griffesin musiikkia. Myös useat aikalaiset ovat säveltäneet Lewiniä varten uusia teoksia. Lewin on toiminut pianonsoiton professorina Bostonin konservatoriossa, Berkleessä, jonka palvelukseen liittyi vuonna 1990. Hän on pitänyt kansainvälisesti mestarikursseja ja vieraillut kansainvälisissä kilpailuissa tuomariston jäsenenä. Hän on Steinway-taiteilija.

Lewinin saamiin palkintoihin ja tunnustuksiin ovat lukeutuneet Kansainvälisen William Kapell -pianokilpailun ensimmäinen palkinto (1983), Kansainvälisen Franz Liszt -pianokilpailun kolmas palkinto (1986) ja Grammy-palkinto (2014).

## Lähteet
Sungmin

**Lee Sung-min** (1. tammikuuta 1986), yksinkertaisemmin Sungmin, joka tunnetaan myös nimellä LIU, on eteläkorealainen laulaja ja näyttelijä. Hän on poikabändi Super Juniorin ja sen alaryhmien Super Junior-T:n, Super Junior-H:n ja Super Junior-M:n jäsen.

## Lähteet
Kyuhyun

**Cho Kyu-hyun** (3. helmikuuta 1988), tunnetaan myös yksinkertaisemmin nimellä Kyuhyun, on eteläkorealainen laulaja ja näyttelijä. Hän on poikabändi Super Juniorin ja sen alaryhmien, Super Junior-K.R.Y.:n, Super Junior-M:n jäsen.

## Lähteet
Kibum

**Kim Ki-bum** (21. elokuuta 1987), tunnettu lyhyesti nimellä **Kibum** on eteläkorealainen laulaja ja näyttelijä. Hän oli poikabändi Super Juniorin jäsen.

## Lähteet
Kangin

**Kim Young-woon** (17. tammikuuta 1985), tunnetaan paremmin taiteilijanimellä **Kangin** on eteläkorealainen laulaja ja näyttelijä. Hän oli poikabändi Super Juniorin ja sen alaryhmien, Super Junior-T:n, Super Junior-H:n jäsen.

## Lähteet
Évrard Titon du Tillet

**Évrard Titon du Tillet** (1677–1762) oli ranskalainen kirjailija, joka tuli tunnetuksi teoksestaan *Le Parnasse françois* (1732). Siinä kuvaillaan kuningas Ludvig XIV:n hallintokauden ja Régencen ajan maineikkaiden ranskalaisten runoilijoiden ja muusikoiden elämiä.

Titon du Tillet piti kaikkien aikojen suurimpana urkurina Louis Marchandia. Hän myös arveli *Le Parnasse françois* -kirjassaan, ettei kenelläkään muulla naisella Élisabeth Jacquet de La Guerren lisäksi ollut ollut häntä vastannutta lahjakkuutta säveltäjänä.

## Lähteet
Seinabo Sey

**Seinabo Sey** (s. 7. lokakuuta 1990 Södermalm, Tukholma) on ruotsalainen laulaja-lauluntekijä. Hänen tyyliään on kuvattu soulia ja modernia popmusiikkia yhdisteleväksi.

Seyn isä oli Gambiassa ja Senegalissa mainetta niittänyt muusikko Maudo Sey (k. 2013), jonka kautta Sey sai varhaisimman kosketuksensa musiikkiin. Muutettuaan perheineen Halmstadin kuntaan Sey kävi Östergårdsskolania. 16-vuotiaana hän oli jo palannut Tukholmaan ja osallistui musiikkikoulutukseen Fryshusetin keskuksessa. Häneen vaikuttivat muiden muassa Lauryn Hill, Beyoncé ja Alicia Keys. Koulutuksen jälkeen Sey aloitti yhteistyön muiden muassa Oskar Linnrosin, Linda Piran ja Storin kanssa.

Sey teki läpimurtonsa vuonna 2014, jolloin ilmestyivät hänen hittisinglensä "Younger" ja ensimmäinen EP:nsä *For Madeleine*. Viimeksi mainittu on omistettu laulajan äidille. Isälleen Sey omisti EP:n *For Maudo* (2016). Seyn ensimmäinen täysimittainen albumi oli *Pretend* (2016), jota seurasi *I'm a Dream*. Hänen kappaleitaan, kuten esikoissinglen "Younger", on tuottanut Magnus Lidehäll.

Sey on päässyt levytyksillään listoille lukuisissa maissa, kuten Yhdysvalloissa. Hän on kansainvälisellä urallaan tehnyt kiertueita Euroopassa ja Yhdysvalloissa. Seylle myönnettiin 25. helmikuuta 2015 parhaan uuden artistin Grammis-palkinto. Hän on saanut myös muita palkintoja ja ollut vuonna 2017 ehdolla Pohjoismaiden neuvoston musiikkipalkinnon saajaksi.

## Lähteet
Chattahoochee Hills

**Chattahoochee Hills** (aiemmin **Chattahoochee Hill Country**) on kaupunki Yhdysvalloissa Georgian osavaltiossa. Sen väkiluku oli 2&nbsp;950 vuonna 2020. Kaupunki sijaitsee Fultonin piirikunnan eteläosassa. Chattahoochee Hills kuuluu Atlantan suurkaupunkialueeseen. kaupunki perustettiin  vuonna 2007 nimellä Chattahoochee Hill Country, ja se vaihtoi seuraavana vuonna nimekseen Chattahoochee Hills.

## Väestö
Vuonna 2020 Chattahoochee Hillsin 2&nbsp;950 asukkaasta valkoisia oli 69,8&nbsp;%, mustia 22,1&nbsp;%, aasialaisia 0,3&nbsp;% ja alkuperäisasukkaita 0,3&nbsp;%. Asukkaista 1,8&nbsp;% kuului johonkin muuhun rotuun ja 5,7&nbsp;% asukkaista kuului kahteen tai useampaan rotuun. Asukkaista 14,5&nbsp;% puhui kotonaan jotain muuta kieltä kuin englantia, ja 3,5&nbsp;% asukkaista oli syntynyt ulkomailla.

## Lähteet

## Aiheesta muualla
Lauttasaaren kirjasto

**Lauttasaaren kirjasto** on Helsingin Lauttasaaressa sijaitseva, vuonna 1986 valmistunut Helsingin kaupunginkirjaston kirjasto ja Helmet-kirjasto. Kirjaston kanssa samassa rakennuksessa toimii kaupungin nuorisotalo Apaja. Lauttasaaren kirjasto on toiminut aiemmin useissa paikoissa, viimeksi Lauttasaaren ala-asteen sivurakennuksessa.

## Lähteet

* https://www.hel.fi/helsinki/fi/kaupunki-ja-hallinto/osallistu-ja-vaikuta/ota-yhteytta/hae-yhteystietoja/toimipistekuvaus?id=8344 

## Aiheesta muualla
Gunnar Engelberg

**Gunnar Enkovaara**, vuoteen 1936 **Engelberg**, (22. maaliskuuta 1887 Valtimo – 8. tammikuuta 1952 Helsinki) oli suomalainen saarnaaja ja leipurimestari. Engelberg tuli tunnetuksi Helsingin baptistiseurakunnan johtajana vuosina 1923–1932.

## Elämäkerta
Engelberg oli pappissukua, mutta lääkäri kielsi Gunnarin opiskelun huonon näön vuoksi. Gunnar Engelberg lähetettiin Pietariin kondiittorikouluun ja sieltä palauttuaan hän perusti leipomoliikkeen Käkisalmeen, josta hän muutti Helsinkiin.

Helsingissä Gunnar Engelberg osallistui baptistiseurakunnan toimintaan ja kondiittoriliikkeen johtajana auttoi seurakuntaa toimimaan. Vuonna 1923 Engelberg valittiin seurakunnan saarnaajaksi ja esimieheksi. Tässä tehtävässä hän toimi vuoteen 1932 saakka.

Engelbergiä on kuvattu armoitetuksi herätyspuhujaksi ja hengelliseksi opettajaksi, jonka käytös oli arvovaltaista ja hyvätapaista. Engelberg tuli valituksi useisiin luottamustehtäviin. Engelberg joutui vuonna 1911 käräjille vastaamaan aikuiskasteesta, mutta häntä ei tuomittu.

## Teokset
* 
* 

## Lähteet
*  

### Viitteet
Zhoumi

**Zhou Mi** (周覓, 19. huhtikuuta 1986), tunnetaan taiteilijanimellä **Zhoumi** on kiinalainen laulaja ja näyttelijä. Hän on poikabändi Super Juniorin alaryhmän Super Junior-M:n jäsen.

## Lähteet
Aleksius Hiljanen

**Aleksius Hiljanen** (23. syyskuuta 1868 Vesanka – 20. joulukuuta 1951 Keuruu) oli suomalainen baptistisaarnaaja ja Suomen Baptistiyhteiskunnan kunniajäsen.

## Elämäkerta
Aleksius Hiljanen lähti 11-vuotiaana ansiotyöhön paperitehtaalle ja toimi näissä tehtävissä 17 vuoden ajan. Hiljanen koki voimakkaan herätyksen sisarensa kuoleman aikoihin. Maaliskuussa 1897 Hiljanen tuli uskoon Tampereen baptistiseurakunnan rukoushuoneella. Saman vuoden kesäkuussa hänet kastettiin ja hän liittyi seurakuntaan.

Hiljanen aloitti uskoontulonsa myötä julistamaan sanaa ja hänet valittiin useisiin seurakunnan luottamustehtäviin. Vuonna 1898 hän toimi seurakunnan pyhäkoulutyönjohtajana ja samana vuonna saarnaajana.

Saarnaajana Hiljasta on kutsuttu omintakeiseksi, ahkeraksi ja pelottomaksi. Hänen tyyliä on kuvattu jäljittelemättömäksi ja arvostelusta piittaamattomaksi. Hiljanen toimi erityisesti Keski-Suomen alueella ja saarnasi ahkerasti ympäri maata. Lisäksi hän teki puhujamatkoja myös Inkeriin ja Pietariin.

Suomenkielisen baptistityön itsenäistyessä Hiljanen valittiin yhdyskunnan hallitukseen ja vuonna 1931 varapuheenjohtajaksi. Sodan jälkeen Hiljanen jätti luottamustehtävät ja hänet nimitettiin kunniajäseneksi.

## Murhayritykset
Aleksius Hiljasen henkeä uhattiin saarnaamisen vuoksi kahteen otteeseen. Vuonna 1906 Hiljasen puhe keskeytettiin asettamalla veitsi tämän kurkulle. Seuraavana vuonna 1907 Hiljasta kohti ammuttiin Kuokkalassa.

## Lähteet
*  

### Viitteet
Henry Lau

**Henry Lau** (11. lokakuuta 1989), tunnetaan taiteilijanimellä **Henry** on kanadalainen laulaja ja näyttelijä. Hän oli poikabändi Super Juniorin alaryhmän Super Junior-M:n jäsen ja tekee nykyään soolouraa.
Otto Müller (painija)

**Otto Müller** (s. 21. kesäkuuta 1899) oli sveitsiläinen vapaapainija ja olympiamitalisti.

Müller osallistui Pariisin olympialaisissa 1924 vapaapainin 72 kilogramman sarjaan. Hän sai olympiapronssia.

## Lähteet
Juho Hunnakko

**Juho Heikki Hunnakko** (23. maaliskuuta 1902 Alajärvi – 13. kesäkuuta 1969 Vaasa) oli suomalainen baptistisaarnaaja ja seurakunnanjohtaja. Hunnakko toimi Vaasan baptistiseurakunnan saarnaajana vuosina 1938–1951 sekä 1955–1969.

## Elämäkerta
Juho Hunnakko tuli uskoon 24-vuotiaana ja meni pian kasteelle liittyen Vaasan baptistiseurakuntaan. Hunnakko tuli nopeasti seurakunnan työhön mukaan. Vuonna 1938 hänet valittiin seurakunnan saarnaajaksi ja esimieheksi ja lyhyitä aikoja lukuunottamatta hän toimi tässä tehtävässä elämänsä loppuun asti.

Hunnakko kuului Suomen baptistiyhdyskunnan hallitukseen vuosina 1942–1962 ja toimi baptistien raamattuopiston johtokunnan jäsenenä. Vuosikymmenien kuluessa Hunnakko teki useita kokousmatkoja ympäri Etelä-Pohjanmaata ja laajalti sen ulkopuolella.

Hunnakko sairastui kevättalvella 1969 ja kuoli saman vuoden kesäkuussa. Hänet haudattiin Vaasan hautausmaalle.

## Lähteet
*  

### Viitteet
Otto Müller

**Otto Müller** voi tarkoittaa:

* Otto Müller (1899–?), sveitsiläinen vapaapainija ja olympiamitalisti
* Otto Friedrich Müller (1730–1784), tanskalainen eläintieteilijä
Kalle Henneri

**Kalle Richard Henneri** (7. helmikuuta 1871 Pirkkala – 16. huhtikuuta 1940 Pispala) oli suomalainen evankelis-luterilaisen kirkon katekeetta sekä kirkkoherran apulainen ja myöhemmin baptistisaarnaaja. Henneri toimi Tampereen baptistiseurakunnan saarnaajana vuosina 1923–1927 sekä 1928–1930.

## Elämäkerta
Henneri sai kotonaan kristillisen kasvatuksen, mutta vieraantui liikkeestä nuoruusvuosinaan. Henneri työskenteli pitkään luterilaisessa kirkossa kristinuskon opettajana ja kirkkoherran apulaisena monissa seurakunnissa muun muassa Hämeenkyrössä ja Ruovedellä. Vuonna 1923 Henneri liittyi baptisteihin.

Vuosina 1923–1927 Henneri toimi Tampereen baptistiseurakunnan saarnaajana ja liikkui tämän jälkeen kenttätyöntekijänä ympäri maata. Henneri oli suosittu juhlapuhuja ja raamattukurssien opettaja. Toisen kerran Henneri työskenteli Tampereen seurakunnassa vuosina 1928–1930. Vuonna 1931 Henneri muutti Vapaakirkkoon.

Henneriä on kutsuttu palavaksi julistajaksi, jonka sanoma kosketti tuntoja ja oli mukaansa tempaavaa. Henneriä on kuvattu myös hyväksi laulajaksi ja taitavaksi kirjoittajaksi, joka perustui hyvään Raamatun tuntemukseen.

## Lähteet
*  

### Viitteet
Johannes Jalkanen

**Johannes Jalkanen** (29. tammikuuta 1865 Kiihtelysvaara – 15. huhtikuuta 1917) oli suomalainen baptistisaarnaaja. Jalkanen toimi julistustyössä erityisesti Pohjois-Karjalassa.

## Elämäkerta
Johannes Jalkanen tuli uskoon 22-vuotiaana ja teki täydellisen kääntymyksen julistustyöhön. Jalkanen aloitti julistustyön ja häntä kutsuttiin "korven profeetaksi" Pohjois-Karjalan lähetyskenttänsä mukaisesti. Jalkanen oli yksi baptistisen liikkeen tunnetuimmista juhlapuhujista. Viimeisen kerran Jalkanen puhui Tampereen lähetysjuhlilla loppiaisena 1917.

Jalkasen työ sai baptistisen opin vuoksi osakseen paljon vastustusta ja suoranaista vainoa. Jalkasta on kutsuttu tinkimättömäksi saarnaajaksi ja hänellä on kuvattu olleen profeetallista viisautta hengellisissä asioissa. Jalkanen julisti ankarasti syntiä ja väärää kristillisyyttä vastaan.

## Lähteet
*  

### Viitteet
Label SJ

**Label SJ** on SM Entertainmentin 6. marraskuuta 2015 Super Junioria varten perustama levy-yhtiö. 

## Lähteet
August Jauhiainen

**August Jauhiainen** (29. huhtikuuta 1888 Suonenjoki – 21. joulukuuta 1974 Tampere) oli suomalainen baptistisaarnaaja. Jauhiainen oli tunnettu ja tunnustettu kristillinen puhuja, joka toimi useissa luottamustehtävissä ja saarnaajana Inkerissä ja Suomessa.

## Elämäkerta
August Jauhiainen lähti kotoaan töihin 12-vuotiaana ja ensin hän suuntasi tätinsä luokse Kuokkalaan. Jauhiaisen tädin perhe kuului baptisteihin ja myös August tuli perheessä uskoon, mennen kasteelle pari vuotta myöhemmin.

Kuokkalasta Jauhiainen muutti Pietariin, missä hänestä tuli myöhemmin suutariliikkeen omistaja. Vallankumouksen seurauksena Jauhiainen kuitenkin joutui luopumaan liikkeestä ja hänestä tuli kokopäiväinen julistaja.

Jauhiainen työskenteli merkittävän työjakson Inkerissä ja hänen aikanaan siellä syntyi herätys. Jauhiainen oli Inkerissä suosittu saarnaaja. Vuonna 1925 hengellinen työnteko vaikeutui ja Jauhiainen vangittiin. Hän kuitenkin pääsi vapaaksi ja katsoi parhaaksi muuttaa takaisin Suomeen.

Vuonna 1930 Jauhiaiset muuttivat Tampereelle ja hänet värvättiin baptistiseurakunnan saarnaajaksi ja esimieheksi. Seuraavana vuonna Jauhiainen otti hoitaakseen myös Baptistiyhdyskunnan esimiehen sekä ''Totuuden Kaiun'' toimittajan tehtävät.

Jauhiaista on luonnehdittu raja-aitoja ylittäväksi ja värikkääksi puhujaksi. Jauhiainen julkaisi lisäksi kirjoja sekä Raamatun tutkiskeluoppaita. Hänen poikansa Vesa Jauhiainen oli niin ikään baptistisaarnaaja.

## Lähteet
*  

### Viitteet
Travon Walker

**Yury Travon Walker** (s. 18. joulukuuta 2000 Thomaston, Georgia, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on ulompi puolustuksen linjapelaaja. Walker edustaa Jacksonville Jaguarsia, joka varasi hänet 1. kierroksella varaustilaisuuden ensimmäisenä pelaajana vuoden .

Walker edusti yliopistotasolla Georgian yliopistoa. Vuosina 2019–2021 hän pelasi Georgiassa 29 ottelua, joissa teki 61 taklausta, 9,5 säkitystä ja yhden syötönkatkon.

## Lähteet
Ambrogio Maestri

**Ambrogio Maestri** (s. 1970 Pavia) on italialainen oopperalaulaja, äänialaltaan baritoni.

Maestri syntyi Paviassa ja opiskeli siellä laulamista sekä pianonsoittoa. Ennen oopperauraansa hän työskenteli perheravintolassa kokkina. Vuonna 2004 Maestri teki Royal Opera House -debyyttinsä Don Carlo di Vargasin roolissa Giuseppe Verdin oopperassa *[[Kohtalon voima]]*. Samana vuonna hän teki Metropolitan-oopperan-debyyttinsä Amonasron roolissa Verdin *[[Aida]]ssa*. Maestrin roolien joukossa ovat olleet myös muiden muassa Iago (Verdi: *[[Otello (Verdi)|Otello]]*), Renato (Verdi: *[[Naamiohuvit]]*), Giorgio Germont (Verdi: *[[La traviata]]*) ja Dulcamara (Gaetano Donizetti: *[[Lemmenjuoma]]*). Sir John Falstaffin roolin Verdin *[[Falstaff]]*-oopperassa Maestri tulkitsi ensimmäisen kerran Riccardo Mutin johdolla La Scalassa ja Busseton Teatro Giuseppe Verdissä vuonna 2001. Esiintymispaikka, johon Maestrilla on ollut erityisen läheinen yhteys, on ollut Arena di Verona.

Maestri teki esiintymisen Ferzan Özpetekin elokuvassa *[[Magnifica presenza]]*.

## Lähteet

## Aiheesta muualla
*
Hangeng

**Han Geng** (9. helmikuuta 1984), tunnetaan myös korealaisella nimellä **Hankyung** on kiinalainen laulaja ja näyttelijä. Hän oli poikabändi Super Juniorin ja sen alaryhmän Super Junior-M:n jäsen.

## Lähteet
Daavid Jokinen

**Daavid Jokinen** (10. huhtikuuta 1869 Ryömälä – 16. lokakuuta 1946 Kuopio) oli suomalainen baptistisaarnaaja. Jokinen tuli erityisesti tunnetuksi Kuopion baptisti­seura­kunnan johtajana.

## Elämäkerta
Daavid Jokinen lähti kotoaan Rikkasten kylästä 14-vuotiaana ensin renkipojaksi ja myöhemmin Helsinkiin ja Turkuun. Turun aikana Jokinen törmäsi baptismiin ja tuli uskoon 21-vuotiaana. Jokinen meni kasteelle välittömästi uskoontulonsa jälkeen. Näihin aikoihin Jokinen työskenteli viilarina Korsmannin konepajassa. Syksyllä 1892 hän lähti saarnaajaksi.

Jokinen lähti ruotsalais-suomalaiseen saarnaajakouluun Vaasaan ja oli oppilaana useaan otteeseen. Opiskelujen ohessa Jokinen teki kokousmatkoja Etelä-Pohjanmaalle ja Satakuntaan. Vuonna 1896 Jokinen asettui vakituisesti Viipuriin ja suuntasi saarnamatkansa ympäri Karjalaa. Vuonna 1907 hän muutti Kuopioon ja tuli paikallisen baptistiseurakunnan johtajaksi vuonna 1913. Jokinen toimi Kuopion baptistiseurakunnan johtajana 26 vuoden ajan. Vuonna 1946 Jokinen kuoli sydänkohtaukseen.

### Pidätys saarnatoiminnasta
Daavid Jokinen joutui vuonna 1893 pidätetyksi luvattomasta evankeliumin julistamisesta. Jokinen piti kokousta Ylistarossa, jonka aikana nimismies yhdessä vanginkuljettajan kanssa pidätti Jokisen. Hänet kuljetettiin Turkuun kuulusteltavaksi, minkä jälkeen hänet vapautettiin.

## Lähteet
*  

### Viitteet
South Fulton (Georgia)

**South Fulton** on kaupunki Yhdysvalloissa Georgian osavaltiossa. Sen väkiluku oli 107&nbsp;436 vuonna 2020. Kaupunki sijaitsee Fultonin piirikunnassa. South Fulton kuuluu Atlantan suurkaupunkialueeseen. Kaupunki perustettiin vuonna 2017. South Fultonissa asuu prosentuaalisesti eniten mustia/afroamerikkalaisia asukkaita kaikista Yhdysvaltain kaupungeista, joissa on vähintään 100&nbsp;000 asukasta.

## Väestö
Vuonna 2020 South Fultonin 107&nbsp;436 asukkaasta mustia oli 90,5&nbsp;%, valkoisia 3,5&nbsp;%, aasialaisia 0,4&nbsp;% ja alkuperäisasukkaita 0,2&nbsp;%. Asukkaista 1,9&nbsp;% kuului johonkin muuhun rotuun ja 3,4&nbsp;% asukkaista kuului kahteen tai useampaan rotuun. Asukkaista 6,4&nbsp;% puhui kotonaan jotain muuta kieltä kuin englantia ja 5,2&nbsp;% asukkaista oli syntynyt ulkomailla.

## Lähteet

## Aiheesta muualla
Evankelinen vapaakirkko

**Evankelinen vapaakirkko** (, **EFK**) on vuonna 1997 perustettu ruotsalainen kristillinen kirkkokunta. EFK:n juuret ovat 1800-luvun jälkipuoliskon baptistiherätyksessä. EFK syntyi vuonna 1997 Örebro-lähetyksen, Pyhitysliiton ja Fribaptistsamfundetin yhdistyessä. Perustamisen taustalla oli voimien yhdistäminen. Liikkeen lähetysjohtajia ovat Linalie Newman ja Ingemar Forss.

Evankelisen vapaakirkon juuret ovat 1800-luvun lopulla ja 1900-luvun alussa syntyneissä baptisti-, pyhitys- ja helluntailiikkeissä. Liikkeen teologia perustuu evankelikaalisuuteen, lähetystyöhön, baptismiin ja karismaattisuuteen. EFK:lla on baptistinen näkemys kasteesta, mikä tarkoittaa että ihmiset kastetaan oman uskontunnustuksensa perusteella. Kasteen myötä yksilö liitetään kirkkoon. Vapaaehtoinen, henkilökohtainen omistautuminen on keskeinen osa kirkon näkemystä.

Nykyisin EFK koostuu 300 seurakunnasta, joissa on yhteensä 33&nbsp;000 jäsentä. Toimintaa kuvaa vahva kansainvälisyys ja lähetystyö. Liikkeen keskuspaikka on Örebrossa, missä on myös liikkeen koulutuskeskus Örebro Missionskola. Lisäksi liikkeellä on kolme kansanopistoa. Tärkeitä toiminta-alueita ovat lapsille ja nuorille suunnattu toiminta, diakonia ja seurakuntien perustaminen. Kansainvälisessä lähetystyössä EFK:lla on noin 80 kumppanikirkkoa ja -järjestöä sekä noin 80 lähetystyöntekijää 30 maassa. EFK:n työn painopiste on seurakuntien perustamisessa, koulutuksessa ja palvelemisessa.

## Katso myös
* Vapaakirkollisuus Ruotsissa

## Lähteet
FireBlades

**FireBlades** on Tapparan taitoluistelijoiden (TapTL) tamperelainen muodostelmaluistelujoukkue, joka on perustettu vuonna 2001. Joukkue on kilpaillut SM-juniorisarjassa aina kaudesta 2009–2010 asti. Sitä ennen joukkue kilpaili kolme kautta minoreissa ja viisi kautta noviiseissa. Joukkuetta ovat valmentaneet Brita Salminen, Johanna Nuotiomaa sekä tällä hetkellä Jenna Orreveteläinen.

## Lähteet